KIRJALLINEN KYSYMYS E-1916/00 esittäjä(t): Guido Podestà (PPE-DE) komissiolle. Etiopian ja Eritrean välinen sota.



Virallinen lehti nro 089 E , 20/03/2001 s. 0112 - 0113



KIRJALLINEN KYSYMYS E-1916/00 esittäjä(t): Guido Podestà (PPE-DE) komissiolle (16. kesäkuuta 2000) Aihe: Etiopian ja Eritrean välinen sota Etiopian kriisi, jota kehityksen ja humanitaarisen avun komitea on viime kuukausina seurannut pyrkiessään antamaan elintarvikeapua, on äskettäin pahentunut Etiopian ja Eritrean välisen konfliktin johdosta. YK:n turvallisuusneuvosto on välitysyrityksenä hyväksynyt päätöslauselman, jossa molempia osapuolia pidetään yhtä vastuullisina sodasta ja jossa siis ei oteta huomioon hyökkääjän ja uhrin Etiopian ja Eritrean eriasteisia osuuksia sotaan. Voisiko komissio kertoa, mikä on Euroopan unionin kanta ja mitä olisi tehtävä 1. suhteessa Afrikan sarvessa meneillään olevan konfliktin rauhanomaiseen ratkaisuun pyrkimiseen? 2. suhteessa niihin toimiin, joita Euroopan unionin puheenjohtajavaltion edustaja Etiopian ja Eritrean välisessä konfliktissa aikoo toteuttaa konfliktin välittömäksi lopettamiseksi? 3. suhteessa niihin konkreettisiin toimiin, joita Euroopan unionin puheenjohtajavaltion edustaja yhdessä OAU:n puheenjohtajan kanssa aikoo välittömästi ryhtyä konfliktin uhriksi joutuneen siviiliväestön auttamiseksi? 4. Voisiko komissio lisäksi kertoa, onko olemassa eri jäsenvaltioiden välillä koordinoitu suunnitelma EU:n kansalaisten evakuoimiseksi? Poul Nielsonin komission puolesta antama vastaus (18. heinäkuuta 2000) Sen jälkeen kun Etiopian ja Eritrean väliset taistelut alkoivat vuoden 1998 toukokuussa, unioni on toistuvasti kehottanut molempia maita lopettamaan vihollisuudet kaikilla rintamilla viipymättä, pidättymään enemmästä väkivallan käytöstä ja toimimaan yhteistyössä Afrikan yhtenäisyysjärjestön (OAU) kanssa rauhanomaisen neuvotteluratkaisun löytämiseksi. Siksi unionissa oltiin tyytyväisiä, kun osapuolet 14. kesäkuuta 2000 hyväksyivät vihollisuuksien lopettamista koskevan OAU:n sopimusehdotuksen, jonka valmistelussa avustivat Yhdysvaltain lähettiläs ja unionin puheenjohtajiston erikoisedustaja senaattori Serri. 19. ja 20. kesäkuuta 2000 kokoontunut Eurooppa-neuvosto pani ilahtuneena merkille vihollisuuksien lopettamissopimuksen allekirjoittamisen 18. kesäkuuta 2000 Algerissa. Algerin sopimuksessa ennakoidaan konfliktin rauhanomaista ratkaisua ja itsenäisyyden vallitessa voimassa olevien rajojen kunnioittamista ja määrittämistä asianomaisten siirtomaasopimusten perusteella sekä vahvistetaan, että kumpikin maa hyväksyy OAU:n puitesopimuksen ja sen toteuttamisen. Lisäksi molemmat maat sitoutuvat lopettamaan vihollisuudet heti asiakirjan allekirjoituksen jälkeen, jota seuraa Yhdistyneiden kansakuntien (YK) rauhanturvajoukkojen sijoittaminen alueelle OAU:n suojeluksessa. Sen jälkeen kun taistelut vuoden 1998 toukokuussa alkoivat, komissio on antanut Euroopan yhteisön humanitaarisen toimiston (ECHO) kautta noin 15,7 miljoonaa euroa humanitaarisiin avustusohjelmiin konfliktista kärsineen väestön auttamiseksi molemmissa maissa. Avustustoiminta kohdistuu vedensaantiin, hygieniaan, lisäravintoon, suojan tarjoamiseen, elintarvikkeisiin ja muihin tarvikkeisiin. Toiminnassa keskitytään auttamaan asuinseudultaan siirtymään joutuneita ja karkotettuja ihmisiä. Tähän sisältyy kahden miljoonan euron summa, jonka komissio on osoittanut maahan tunkeutuvien etiopialaisjoukkojen tieltä pakenemaan joutuneen eritrealaisväestön pikaiseen auttamiseen. Lisää varoja myönnetään tarpeen mukaan, kun täsmälliset tarpeet ja toteuttajakumppanit on selvitetty. Komissio voi kertoa, että molemmissa maissa on keskusteltu unionin kansalaisten evakuoinnista ja valmisteltu sitä. Kysymys ei ole luottamuksellisesta tiedosta, sillä se on tavanomainen käytäntö, eikä suunnitelmien varsinaista sisältöä paljasteta. Evakuointisuunnitelmat uusitaan säännöllisesti tilanteen muuttumisen mukaan. Puheenjohtajisto, komissio ja jäsenvaltiot ovat hyvin selvillä unionin kansalaisten turvallisuutta koskevien asioiden tiiviin koordinoinnin välttämättömyydestä.